Ford Sierra

Ford Sierra er en bilmodell som ble produsert av Ford Europa mellom 1982 og 1993. Den ble opprinnelig designet av Uwe Bahnsen, Robert Lutz og Patrick le Quément. Den ble lansert høsten 1982 som 1983 modell. Den erstattet Ford Taunus. I 1993 ble Sierra erstattet av Mondeo.

Dens aerodynamiske form var kontroversiell, og den slo ikke helt an blant de mer konservative kundene. Mangelen av en klassisk sedan-variant samt suksessen til den mindre men likevel moderne Ford Escort gjorde at den ikke nådde samme salgsvolumer som Ford Cortina og Ford Taunus. Salgstallene var likevel bra. Totalt ble det produsert 2 700 500 Ford Sierra, hovedsakelig i Tyskland, Belgia og Storbritannia. Sierra ble også produsert i Argentina, Venezuela, Sør-Afrika og New Zealand. Ford Sierra ble også produsert under andre merker, for eksempel som Mercury.

1982–1987 

Ford Sierra MK1 kom først som 5 dørs sedan og stasjonsvogn, senere også 3 dørs sedan. Utgavene var: Base, L, GL og Ghia samt topputgaven XR4i. XR4i var en 3 dørs variant med en karakteristisk dobbel hekkspoiler og delte sidevinduer bak. Motorutvalg ved intro var var 1,3. 1,6 . 1,8. 2,0. 2,3 diesel (fra Peugeot) og 2,3 V6 bensin. 2,8 V6-injection var forbeholdt XR4i-utgaven. Fra 1985 var toppmodellen 2,8 Ghia 4x4 stasjonsvogn. 2,3 V6 gikk ut i 1985. Inn kom en 2,0 ohc injectionmotor. Denne ble levert som 2,0i GL, 2,0i Ghia og den nye sportslige utgaven 2,0i S. I 1985 forsvant også XR4i-utgaven. XR4x4 ble lansert med 2,8 V6 injection. 2.0i S fikk man både i 3- og 5- dørsutgaver.

Allerede i starten av 1985 fikk Sierra sin første facelift. Sierra-nyhetene ble presentert i Ford Nytt nr 2 1985. Den viktigste visuelle endringen var at bilen fikk glatt front. Fram til da hadde Sierra vært levert med 3-trinns automatgir. I 1985 fikk bilen et mer moderne 4-trinns automatgir. 1,6-literen fikk ny forgasser, og skulle bruke mindre bensin. Servostyring var ikke en selvfølge i 1985, men Sierra XR4x4 hadde det. 

Ifølge Ford Norge var 2,0 L den mest solgte varianten av Sierra MK1. Denne 2-literen hadde forgasser og 105 hk (157 nm), og kunne leveres med automatgir. 1,6 literen med 75 hk (120 nm) var nest mest solgt, også den i L-utstyrsversjon. 2,3 V6 kunne bare leveres med 9 hk ekstra i forhold til 2-literen. I heftet "Tekniske Data" (trykket juli 1986) oppgis at 2,3 diesel hadde en kapasitet på 67 hk og 139 nm. Med dieselmotor brukte Sierra stasjonsvogn 20,3 sekunder fra 0-100 km/t. Raskest av de normale salgsbilene var 2.8 Injection med 150 hk (216 nm). Som 5-dørs sedan XR 4x4 klarte den 0–100 km/t på 8,5 sekunder. Stasjonsvognen Ghia 4x4 brukte 8,9 sekunder. 2,0 Injection "iS" med 115 hk (160 nm) klarte 0-100 km/t på 9,9 sekunder. Stasjonsvogn GL/Ghia med samme motor brukte 10,3 sekunder med manuelt gir og hele 13 sekunder med automatgir. I 1986 kunne 2,0 og 2,0i leveres med automat. 

Ved introduksjonen sto det en 1,3-liters motor fra Ford Taunus på programmet. I brosjyren fra januar 1983 startet en 1,3-liters Sierra base (under L) på kr 81190,-. 1,6 L kostet kr 90000,-. Utgaven 2,0 GL kostet kr 100520,-. Til sammenligning kostet storebror Ford Granada kr 113010,- i utgaven 2,0 L sedan. I motsetning til Sierra L hadde Granada L servostyring.  

Våren 1983 fikk Ford Motorsports nye sjef Stuart Turner klarsignal til å konstruere en ny vinnerbil for Gruppe A baneracing. Ford Sierra fremstod da som det mest nærliggende utgangspunktet. Resultatet var Ford Sierra RS Cosworth. Cosworth ble blant annet brukt i racing og rallycross. «Vingebilen» ble med årene en ettertraktet bil for samlere og bilentusiaster.

1987–1993 
Sierra MK2 ble lansert i 1987. Da ble også en 4 dørs sedanvariant lansert i tillegg til 3- og 5-dørs sedan og stasjonsvogn. Mk2 hadde nesten det samme motorutvalg som MK1 1985-modell: 1,6-literen med 75 hk, en ny 1,8-liter med 98 hk og automatgir, 2-literen med 105 hk, 2,0i med 115 hk og 2,8 V6 med 150 hk.  2.0i Dohc-motoren kom først i 1989. 2.0i Dohc med 120 hk kunne også leveres med 4x4. Ford gjorde et stort nummer ut av den spreke nye motoren. På folkemunne ble den kalt "Dokk". 2,3 diesel ble utfaset i MK2, og inn kom etter hvert en 1,8 Turbodiesel med 75 hk (152 nm) fra Ford.  
Utstyrsutgavene i Norge var i 1987: CL, GL, Ghia, S og XR 4x4. Senere kom det flere utstyrsversjoner som CLS (1988) og CLX.  

Som alle andre biler i Norge fikk Sierra katalysator fra 1989. Da forsvant også de tradisjonelle forgassermotorene. 2,8 ble på samme tid til 2,9. Allerede fra 1987 kunne CL og GL 2,0i leveres med katalysator. I 1992 nærmer det seg slutten for Sierra. Motorene 1,8 TD 75 hk manuell, 2,0 Dohc 120 hk manuell/automat og 2,9 4x4 manuell stod igjen. Kun CLX ble markedsført i tillegg til XR (4x4).  

I utlandet fantes det enkelte andre motorer og versjoner. XR8 ble solgt i Sør-Afrika med 5,0 V8. Kjennetegn på de 3-dørs XR-modellene er bl.a. de delte side-bakvinduene, samt plastdekslene på dører og over hjulbuer og den todelte spoilervingen.   

MK2 Ford Sierra RS Cosworth kom som sedan-variant, først som RWD, og senere som AWD.  

Ved introduksjon av Ford Mondeo i 1993 presenterte Ford en helt ny bil.

Referanser 

Sierra
Bilmodeller introdusert i 1983